《卧龙山泉上茗酌呈太守陈元舆》
宋代·郭祥正

君不见，欧阳公，在琅琊。酿泉为酒饮辄醉，自号醉翁乐无涯。

醉来落笔驱龙蛇，电雹万里轰雷车。浓阴却扫吐朝日，草木妍媚春争华。

斯人往矣道将丧，虽遇绝景谁能誇。又不见卧龙山下一泓水，源接银河甘且美。

惜哉无名人不闻，唯有寒云弄清泚。君携天上小团月，来就斯泉烹一啜。

不觉两腋习习清风生，便欲飞归紫金阙。挽君且住君少留，人生难得名山游。

汲泉涤砚请君发佳唱，铿金戛玉摇商秋。斯泉便与酿泉比，泉价诗名无表里。

自愧学诗三十年，缩手袖间惊血指。君如欧阳公，我非苏与梅。

但能泉上伴君饮，高咏阁笔无由陪。明年茶熟君应去，愁对苍崖咏佳句。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。